
大文分三：一、序分　二、正宗分　三、流通分

甲一、序分

如是我聞：一時佛在娑竭羅龍宮，與八千大比丘眾、三萬二千菩薩摩訶薩俱。

甲二、正宗分分四：一、總示業果妙理　二、特示十善業道　三廣申依十善莊嚴萬行　四、結贊十善為五乘共依

乙一、總示業果妙理分三：一、正明　二、舉證　三、勸修

丙一、正明分二：一、指示妙理　二、教誡修善

丁一、指示妙理分三：一、明世俗業果唯心　二、明勝義心即無心　三、結成萬法自性如幻

戊一、明世俗業果唯心

爾時世尊告龍王言：一切眾生心想異故，造業亦異，由是故有諸趣輪轉。龍王！汝見此會及大海中，形色種類各別不耶？如是一切，靡不由心造善不善身業、語業、意業所致。

戊二、明勝義心即無心

而心無色，不可見取，但是虛妄，諸法集起，畢竟無主，無我我所。雖各隨業所現不同，而實於中無有作者。

戊三、結成萬法自性如幻

故一切法皆不思議，自性如幻。

丁二、教誡修善

智者知已，應修善業，以是所生蘊、處、界等，皆悉端正，見者無厭。

丙二、舉證分二：一、諸善報由善業生　二、諸惡報由惡業生

丁一、諸善報由善業生

龍王！汝觀佛身，從百千億福德所生，諸相莊嚴，光明顯曜，蔽諸大眾。設無量億自在梵王，悉不復現；其有瞻仰如來身者，莫不目眩！汝又觀此諸大菩薩，妙色嚴淨，一切皆由修集善業福德而生。又諸天龍八部眾等大威勢者，亦因善業福德所生。

丁二、諸惡報由惡業生

今大海中所有眾生，形色粗鄙，或大或小，皆由自心種種想念，作身、語、意諸不善業，是故隨業各自受報。

丙三、勸修

汝今當應如是修學，亦令眾生了達因果，修習善業。汝當於此正見不動，勿復墮在斷、常見中！於諸福田歡喜、敬養，是故汝等亦得人天尊敬、供養。

乙二、特示十善業道分二：一、示因行　二、明果德

丙一、示因行分三：一、示一法能令諸惡永斷、善法圓滿　二、以五乘成就根本釋善法名義　三、出十善業道差別體相

丁一、示一法能令諸惡永斷、善法圓滿

龍王！當知菩薩有一法，能斷一切諸惡道苦。何等為一？謂於晝夜，常念思惟觀察善法，令諸善法念念增長，不容毫分不善間雜。是即能令諸惡永斷、善法圓滿，常得親近諸佛菩薩，及餘聖眾。

丁二、以五乘成就根本釋善法名義

言善法者，謂人天身、聲聞菩提、獨覺菩提、無上菩提，皆依此法以為根本，而得成就，故名善法。

丁三、出十善業道差別體相

此法即是十善業道。何等為十？謂能永離殺生、偷盜、邪行、妄語、兩舌、惡口、綺語、貪欲、瞋恚、邪見。

丙二、明果德分十：一、明離殺生功德　二、明離偷盜功德　三、明離邪行功德　四、明離妄語功德　五、明離兩舌功德　六、明離惡口功德　七、明離綺語功德　八、明離貪欲功德　九、明離瞋恚功德　十、明離邪見功德

丁一、明離殺生功德

龍王！若離殺生，即得成就十離惱法。何等為十？一、於諸眾生普施無畏；二、常於眾生起大慈心；三、永斷一切瞋恚習氣；四、身常無病；五、壽命長遠；六、恒為非人之所守護；七、常無惡夢，寢覺快樂；八、滅除怨結，眾怨自解；九、無惡道怖；十、命終生天；是為十。若能回向阿耨多羅三藐三菩提者，後成佛時，得佛隨心自在壽命。

丁二、明離偷盜功德

復次，龍王！若離偷盜，即得十種可保信法。何等為十？一、資財盈積，王賊水火及非愛子，不能散滅；二、多人愛念；三、人不欺負；四、十方讚美；五、不憂損害；六、善名流布；七、處眾無畏；八、財命色力安樂，辯才具足無缺；九、常懷施意；十、命終生天；是為十。若能回向阿耨多羅三藐三菩提者，後成佛時，得證清淨大菩提智。

丁三、明離邪行功德

復次，龍王！若離邪行，即得四種智所贊法。何等為四？一、諸根調順；二、永離喧掉；三、世所稱歎；四、妻莫能侵；是為四。若能回向阿耨多羅三藐三菩提者，後成佛時，得佛丈夫隱密藏相。

丁四、明離妄語功德

復次，龍王！若離妄語，即得八種天所贊法。何等為八？一、口常清淨、優缽華香；二、為諸世間之所信伏；三、發言成證，人天敬愛；四、常以愛語安慰眾生；五、得勝意樂，三業清淨；六、言無誤失，心常歡喜；七、發言尊重，人天奉行；八、智慧殊勝，無能制伏；是為八。若能回向阿耨多羅三藐三菩提者，後成佛時，即得如來真實語。

丁五、明離兩舌功德

復次，龍王！若離兩舌，即得五種不可壞法。何等為五？一、得不壞身，無能害故；二、得不壞眷屬，無能破故；三、得不壞信，順本業故；四、得不壞法行，所修堅固故；五、得不壞善知識，不誑惑故；是為五。若能回向阿耨多羅三藐三菩提者，後成佛時，得正眷屬，諸魔外道不能沮壞。

丁六、明離惡口功德

復次，龍王！若離惡口，即得成就八種淨業。何等為八？一、言不乖度；二、言皆利益；三、言必契理；四、言詞美妙；五、言可承領；六、言則信用；七、言無可譏；八、言盡愛樂；是為八。若能回向阿耨多羅三藐三菩提者，後成佛時，具足如來梵音聲相。

丁七、明離綺語功德

復次，龍王！若離綺語，即得成就三種決定。何等為三？一、定為智人所愛；二、定能以智，如實答問；三、定於人天，威德最勝，無有虛妄；是為三。若能回向阿耨多羅三藐三菩提者，後成佛時，即得如來諸所授記，皆不唐捐。

丁八、明離貪欲功德

復次，龍王！若離貪欲，即得成就五種自在。何等為五？一、三業自在，諸根具足故；二、財物自在，一切怨賊不能奪故；三、福德自在，隨心所欲，物皆備故；四、王位自在，珍奇妙物皆奉獻故；五、所獲之物，過本所求百倍殊勝，由於昔時不慳嫉故；是為五。若能回向阿耨多羅三藐三菩提者，後成佛時，三界特尊，皆共敬養。

丁九、明離瞋恚功德

復次，龍王！若離瞋恚，即得八種喜悅心法。何等為八？一、無損惱心；二、無瞋恚心；三、無諍訟心；四、柔和質直心；五、得聖者慈心；六、常作利益安眾生心；七、身相端嚴，眾共尊敬；八、以和忍故，速生梵世；是為八。若能回向阿耨多羅三藐三菩提者，後成佛時，得無礙心，觀者無厭。

丁十、明離邪見功德

復次，龍王！若離邪見，即得成就十功德法。何等為十？一、得真善意樂、真善等侶；二、深信因果，寧殞身命，終不作惡；三、唯歸依佛，非餘天等；四、直心正見，永離一切吉凶疑網；五、常生人天，不更惡道；六、無量福慧，轉轉增勝；七、永離邪道，行於聖道；八、不起身見，舍諸惡業；九、住無礙見；十、不墮諸難；是為十。若能回向阿耨多羅三藐三菩提者，後成佛時，速證一切佛法，成就自在神通。

乙三、廣申依十善莊嚴萬行分三：一、廣說以施莊嚴之大利　二、略示眾行莊嚴之大利　三、結說能令一切佛法圓滿

丙一、廣說以施莊嚴之大利

爾時世尊復告龍王言：若有菩薩依此善業，於修道時，能離殺害而行施故，常富財寶，無能侵奪，長壽無夭，不為一切怨賊損害。離不與取而行施故，常富財寶，無能侵奪，最勝無比，悉能備集諸佛法藏。離非梵行而行施故，常富財寶，無能侵奪，其家貞順，母及妻子，無有能以欲心視者。離虛誑語而行施故，常富財寶，無能侵奪，離眾譭謗，攝持正法，如其誓願，所作必果。離離間語而行施故，常富財寶，無能侵奪，眷屬和睦，同一志樂，恒無乖諍。離粗惡語而行施故，常富財寶，無能侵奪，一切眾會，歡喜歸依，言皆信受，無違拒者。離無義語而行施故，常富財寶，無能侵奪，言不虛設，人皆敬受，能善方便，斷諸疑惑。離貪求心而行施故，常富財寶，無能侵奪，一切所有，悉以惠舍，信解堅固，具大威力。離忿怒心而行施故，常富財寶，無能侵奪，速自成就無礙心智，諸根嚴好，見皆敬愛。離邪倒心而行施故，常富財寶，無能侵奪，恒生正見敬信之家，見佛聞法，供養眾僧，常不忘失大菩提心。是為大士修菩薩道時，行十善業，以施莊嚴，所獲大利如是。

丙二、略示眾行莊嚴之大利分六：一、餘五度　二、四無量心　三、四攝　四、三十七菩提分　五、止觀　六、方便

丁一、餘五度

龍王！舉要言之，行十善道，以戒莊嚴故，能生一切佛法義利，滿足大願；忍辱莊嚴故，得佛圓音，具眾相好；精進莊嚴故，能破魔怨，入佛法藏；定莊嚴故，能生念慧，慚愧輕安；慧莊嚴故，能斷一切分別妄見；

丁二、四無量心

慈莊嚴故，於諸眾生，不起惱害；悲莊嚴故，湣諸眾生，常不厭舍；喜莊嚴故，見修善者，心無嫌嫉；舍莊嚴故，於順違境，無愛恚心；

丁三、四攝

四攝莊嚴故，常勤攝化一切眾生；

丁四、三十七菩提分

念處莊嚴故，善能修習四念處觀；正勤莊嚴故，悉能斷除一切不善法，成一切善法；神足莊嚴故，恒令身心，輕安快樂；五根莊嚴故，深信堅固，精勤匪懈，常無迷忘，寂然調順，斷諸煩惱；力莊嚴故，眾怨盡滅，無能壞者；覺支莊嚴故，常善覺悟一切諸法；正道莊嚴故，得正智慧常現在前；

丁五、止觀

止莊嚴故，悉能滌除一切結使；觀莊嚴故，能如實知諸法自性；

丁六、方便

方便莊嚴故，速得成滿為無為樂。

丙三、結說能令一切佛法圓滿

龍王！當知此十善業，乃至能令十力、無畏、十八不共，一切佛法皆得圓滿。是故汝等應勤修學！

乙四、結贊十善為五乘共依

龍王！譬如一切城邑、聚落，皆依大地而得安住；一切藥草、卉木、叢林，亦皆依地而得生長。此十善道亦復如是，一切人天依之而立，一切聲聞、獨覺菩提、諸菩薩行、一切佛法，咸共依此十善大地而得成就。

甲三、流通分

佛說此經已，娑竭羅龍王及諸大眾，一切世間天、人、阿修羅等，皆大歡喜，信受奉行。

